Gradska knjižnica Zadar 2016., Godišnje izvješće

Sadržaj

Uvod

Revizija fonda

Novi web

“Zadar čita” 2016.

10 godina Bibliobusne službe i Dan Knjižnice

Dan Knjižnice

Festival stripa

Dječji odjel

Projekti i ostale aktivnosti u Knjižnici

Još o projektima, novosti, crtice

Mjesec hrvatske knjige

Fotografijama o godini 2016.

Impressum

Uvod

Kratkim izvješćem za 2015. godinu u formatu e-knjige označen je prelazak izvješća Gradske knjižnice Zadar iz papirnatog formata u isključivo elektronički format. Također, naše izvješće prešlo je iz monografske u serijsku publikaciju, tako da više ne nosi međunarodnu oznaku ISBN nego ISSN. Izvješće u serijskom formatu (časopisa) donekle podsjeća na papirnatog prethodnika. Izvješće je puno kraće, a izrada je pojednostavljena ukidanjem potrebe za grafičkim oblikovanjem i pripremom za tisak diktiranim zadanim formatom stranice (A4).

Revizija fonda

Godina je započela dinamično, koordiniranom “akcijom” cjelovite revizije knjižnog fonda. Revizija ovakvog obuhvata nije učinjena od preseljenja 1999. godine već samo jednom 2001. godine (kada smo imali tek trećinu današnjeg fonda). Odjeli i ogranci Knjižnice bili su naizmjence zatvarani radi pažljivog pregleda fonda, a izlučena je građa darovana drugim knjižnicama, ponajprije školskima. U Gradskoj knjižnici Zadar zbog toga ne dvojimo oko toga što je bio događaj 2016. godine.

Poslovi izlučivanja fonda, zbog kojeg su segmentirano zatvarani odjeli početkom godine, trajali su svega nekoliko tjedana, ali ukupni poslovi revizije potrajali su do polovine 2016. godine. Revizijom je izlučeno oko jedne petine ukupnog fonda (gotovo 15.000 jedinica knjižnične građe). Ostatci su upućeni na prodaju knjiga (popularni “Antikvarijat u Knjižnici”) kakva se održava od 2003. godine.

Dodajmo i to da postupak revizije nije rezultirao samo pročišćenjem fonda. Usput su (pro)čišćeni i svi prostori Knjižnice pa je naš skučeni prostor ipak malo prodisao. Osim neposredne koristi od same revizije, jednako je važna, ako ne i važnija, korist bila učinak na knjižnično osoblje. Želite li potaknuti tzv. “team building” u svojoj Knjižnici, a niste odavno obavili reviziju fonda, ne razmišljajte dalje.

Revizija na čokoladni pogon. (veljača)

Dr. Milko Belevski tijekom operacije Revizija. (veljača)

“Revizionistice” Željana, Eva, Petra i Nikolina. (veljača)

Spremište Gradske knjižnice Zadar, definicija skučenosti. (veljača)

Primarius Kolanović tijekom obavljanja posljednjeg estetskokirurškog operacijskog zahvata. (veljača)

bip bip bip bip bip bip bip bip bip bip bip bip bip bip bip bip bip bip bip bip bip bip bip bip bip bip bip bip bip bip ... (veljača)

bip bip bip bip bip bip bip bip bip bip bip bip bip bip bip bip bip bip bip bip bip bip bip bip bip bip bip bip bip bip ... (veljača)

Pauzica za Nikolinu, Željanu, Dajanu i Luciju. (veljača) Fotogalerije revizije Odjela za odrasle i Dječjeg odjela.

Novi web

Tijekom nekoliko mjeseci tihoga rada preoblikovana je mrežna stranica Knjižnice, u prvome redu kako bi bila prilagođena mobilnim uređajima, što je imperativ današnjice. Od strukturalne i sadržajne reorganizacije stranice provedene 2011. i 2012. godine, mrežna stranica Knjižnice pogonjena je Drupalom 7, ali tada nije oblikovana. Preoblikovanje je bila jedna od zadaća prerade iz 2016., a sve izmjene mahom su načinjene od postojećeg sadržaja. To je ukupno osmi put da smo značajnije preoblikovali stranicu Knjižnice – od davne 1996. godine kad je osvanula www.gkzd.hr – prva mrežna stranica neke hrvatske narodne knjižnice.

(Više o mrežnoj stranici Gradske knjižnice Zadar.)

Zadar čita 2016.

Manifestacija poticanja čitanja “Zadar čita” živnula je stimulirana kofeinskim poticajem jer je naša središnja manifestacija promocije čitanja ove godine za tematsku poveznicu imala jednostavnu – kavu. Tema se pokazala vrlo zahvalnom te nadahnula mnogobrojne sudionike na području grada i županije na mnoge i mnogovrsne programe. Povezivanje štiva i običaja ispijanja kave možda je najbolje pošlo za rukom Državnom arhivu u Zadru koji je upriličio dojmljivu izložbu naslovljenu “Od kavane do arhivske čitaonice”. Događanja u samoj Knjižnici (koja je Knjižnica samostalno organizirala) tradicionalni su mozaik gostovanja i radionica. Obilježje ovogodišnjeg Zadar čita pokušaj je smanjenja broja događanja s paralelnim pokušajem povećanja njihove kvalitete. Među gostovanjima ističu se ona Julijane Matanović i Mani Gotovac.

Plakat za Zadar čita 2016.

10 godina Bibliobusne službe i Dan Knjižnice

Deseta godišnjica bibliobusne službe rezultirala je nizom aktivnosti među kojima se ističe kratak film o bibliobusnoj službi.

Dan Knjižnice

Dan Knjižnice bio je obilježen upravo desetogodišnjicom Bibliobusne službe. Od ostalih programa izdvajamo predstavu “Pavao i njegov glavao” u izvođenju Hrvoja Zalara i još jedan radni posjet naših slovenskih kolega iz Knjižnice Mirana Jarca u Novom mestu.

S predstave “Pavao i njegov glavao” u izvođenju Hrvoja Zalara. Program povodom Dana Gradske knjižnice Zadar (4. listopada 2016.).

Festival stripa

Dvije i šesnaesta donijela je prvi festival stripa u Gradskoj knjižnici Zadar. Ideja o festivalu aktualna je već neko vrijeme, s obzirom na to da smo svjesni da je naša zbirka stripova već godinama ponajveća javno dostupna zbirka u Hrvatskoj i da je pridonijela obrazovanju zadarske stripovske publike: ne samo kao zbirka dobrog stripa nego i redovitim sudjelovanjem u globalnoj akciji “Dana besplatnih stripova”. Festival stripa “kršten” je imenom “Zbirka sedam četiri”. Knjižničari znaju da je “74” oznaka stripa na signaturnim naljepnicama (prema UDK klasifikaciji).

Plakat prvog Festivala stripa u Gradskoj knjižnici Zadar.

Dječji odjel

Dječji odjel nastavio je sa svojim aktivnostima i njihovim brendiranjem. Radionice utorkom u 4 sad se i službeno tako nazivaju, a programi za bebe nazvani su “Bebinim koracima”.

Vizualna rješenja plakata i letka za radionice "Utorkom u 4" i "Bebinim koracima".

Projekti i ostale aktivnosti u Knjižnici

Nešto starija djeca mogla su u jesenskom razdoblju u Knjižnici postati, ni pet ni šest, nego Mali znanstvenici. Ovaj živahan program pun praktičnih eksperimenata iznijele su Ana Lipošćak i Vedrana Kasalo iz Centra izvrsnosti za fiziku Grada Zadra. Cilj Malih znanstvenika jest stimulirati interes za znanost među djecom koja su već pokazala zanimanje za znanstveno tumačenje svijeta oko sebe. Sadržaj i fotografije tih radionica objavljeni su u priručniku “Mali znanstvenici” u produkciji izdavačke kuće Profil Klett.

Oni najvremešniji od druge polovine 2016. godine ponovno mogu pohađati “Tečaj osnova računalne pismenosti” kakav se u Gradskoj knjižnici Zadar održava još od 2004. godine. Novost je da se od ove godine radi na laptopima, a tečajevi se održavaju u Ogranku Arbanasi. Uz prokušanog volontera Nebojšu Fiala tu je i mlada volonterka Ela Okreša Đurić.

“Face-lifting” doživio je i Američki kutak Gradske knjižnice Zadar. Od kraja godine Kutak ima novi logotip pod kojim se nastavlja odvijati lepeza aktivnosti koncentriranih ponajviše oko popularne kulture, glazbe i tehnologije. Suradnjom Američkog kutka Gradske knjižnice Zadar i Strukovne škole Vice Vlatkovića na prijelazu u 2017. godinu realiziran je još jedan STEM program kodnog imena “Generator”. Na radionicama u okviru “Generatora” djeca uče osnove grafičkog programiranja, robotike (mBot i LEGO), 3D modeliranje i skeniranje. Program je namijenjen učenicima 5., 6. i 7. razreda osnovne škole, a provode ga srednjoškolci Strukovne škole.

Osim ovog STEM programa i spomenutih “Malih znanstvenika” tijekom godine pohodili su nas mladi programeri u sklopu globalnih inicijativa “Hour of Code” (jednom, 12. prosinca 2016.) i “Scratch” (nekoliko puta). U mnogo navrata organizirane su razne radionice na temu korištenja iPad-om i/ili 3D modeliranjem. Jedini naš 3D printer bio je cijelu godinu toliko u pogonu da se nekoliko puta kvario :(. Moždanim vijugama naših mlađih korisnika namijenjene su i ljetne radionice glagoljice i šaha, a fizičkoj spremi turnir u igricama na xBoxu.

Zato što volim Zadar

Zato što volim Zadar odvajam otpad. Zato što volim Zadar ponovno koristim stare stvari. “Zato što volim Zadar – svaki dan radim pravu stvar” projekt je Grada Zadra. Nositelj Projekta je Upravni odjel za razvitak otoka i zaštitu okoliša Grada Zadra. Ilustracije koje čine projekt primjetnijim osmislila je aktivna suradnica Knjižnice, iskusna ilustratorica Dubravka Kolanović.

Spomenimo usput da je Dubravka Kolanović tijekom godine gostovala na Svaštarnici ekološke tematike i vodila radionicu tijekom male manifestacije Lovrakovi dani.

Guglaj, ali pametno

Projekt “Guglaj, ali pametno” označava pokušaj Knjžinice da signalizira potrebu odgovornijeg postupka potrage za informacijama u društvu koje je baš u 2016. godini prozvano “društvom nakon istine” (post-truth). Kao informacijski stručnjaci svjedoci smo kako bilo tko s pristupom internetu misli da zna sve, ali često samo klizi po površini loše organiziranih informacija iz neprovjerenih izvora. Projekt je namijenjen tinejdžerima – segmentu populacije najugroženijem padom kriterija vrednovanja informacija.

Crtice

“Mali morski utorak" sad je dvogodišnjak. Njegov stariji brat već broji tinejžderskih 13.

Mikroskop u Ogranku Bili brig, tijekom Malog morskog utorka u lipnju 2016.

Projekt How Yes No dosegnuo je mali jubilej: 5 godina provođenja.

Dječji odjel razbacao se aktivnostima: prihvaćanje bezbrojnih posjeta djece iz škola i vrtića s područja Zadra i županije, niz Svaštarnica, mnogo kvizova, ekoloških i drugih kreativnih radionica, Turnir u društvenim igrama (T.U.D.I.), Baltazar (dvaput), Maca Papučarica, Tjedan Mate Lovraka, akcija skupljanja slikovnica za Odjel pedijatrije Opće bolnice Zadar, Puzzle petak (tijekom ljetnjih mjeseci)

Projekt “Marino” odvio se tijekom ljetnih mjeseci. Ponovno smo imali priliku surađivati s ilustratoricom Manuelom Vladić Maštruko. Među ostalim, radionica je rezultirala oslikanim jedrima koja su zatim, sve do kraja jeseni, pružala dodatnu zaštitu od sunca posjetiteljima li.bara. Manuela je također gostovala u jednom “Malom morskom utorku”.

Bogatiji smo za jednu mikroknjižnicu. U gradskom predjelu Bokanjac otvorena je knjižnična stanica Gradske knjižnice Zadar, nazvana “Malom knjižnicom Bokanjac”. Stanica je uređena u prostorijama Mjesnog odbora. Uz Zbirčicu otvorenu u bokanjačkom dječjem vrtiću koju godinu ranije, ovo je druga naša knjižnična instanca na Bokanjcu. Korak po korak.

Tijekom godine realizirani su preduvjeti da se Knjižnica “otkači” od komercijalnih operatera pružatelja usluga telekomunikacijskih spojeva i prebaci na optičku mrežu značajno veće propusnosti koju među gradskim kvartovima postavlja sam Grad Zadar. Projekt je to koji će svoje pozitivne implikacije doživjeti tek u vremenu koje dolazi, ali, s obzirom na iskustva u više od dva desetljeća internetske veze Gradske knjižnice Zadar, zaključujemo kako su potencijali enormni.

Mjesec hrvatske knjige

Među događanjima koja promoviraju čitanje, a organizirala ih je Gradska knjižnica Zadar ističemo čitateljski maraton održan 21. listopada. Možda zvuči naporno, ali maraton je bio podijeljen na dionice koje su čitali zadarski glumci i radijski voditelji tijekom cijeloga dana. Čitali su uz kavu u li.baru, a zvuk njihovih glasova emitiran je razglasom kroz Knjižnicu.

Dan hrvatskih knjižnica (11.11.) bio je prilika za još jednu akciju besplatnih upisa, ovaj put na redu bili su srednjoškolski i osnovnoškolski prvašići.

Fotografijama o godini 2016.

Tradicionalni “Festival dječje klape” živnuo je scenografijom zadarske Škole primijenjene umjetnosti i dizajna. (lipanj)

U Mediateci turnir u x-Box-u (srpanj)

Ovako izgleda kad se iskaznice Gradske knjižnice Zadar dohvati pas.

Posljednje pripreme (sušenje boje na zvrčkama) za “Tjedan Harryja Pottera” (travanj)

Slovenski citrari, gosti “Slovenskoga kulturnog društva Lipa” Zadar. (veljača)

Polica “Flying books” u odlaznoj čekaonici Zračne luke Zadar (veljača)

ZaPis čita iz kave tijekom kofeiniziranog “Zadar čita” 2016. (travanj)

Informatori Odjela za odrasle Silvana Kuman i Darko Blažević očekuju rezultate čitanja iz kave tijekom manifestacije “Zadar čita” 2016. (travanj)

S upečatljive izložbe o kavi u zadarskome Državnom arhivu. (travanj)

Knjižničarke Gradske knjižnice Zadar (desno) u društvu s osobljem i jednom od korisnica u Rodilištu zadarske Opće bolnice. Zadarske rodilje primaju poklon-paketiće osmišljene na Dječjem odjelu Gradske knjižnice. Paketići donose besplatan upis za novorođenče i podatke o uslugama Knjižnice namijenenim najmlađima. (travanj)

Zakrabuljena djelatnica Dječjeg odjela tijekom akcije poticanja čitanja među djecom vrtićke dobi u Dječjem vrtiću “Vruljica” (DV Radost). Akcija “Dobro jutro uz knjigu” održana je povodom obilježavanja Međunarodnog dana dječje knjige i 3. obljetnice kampanje “Čitaj mi!”. (listopad)

Dva primjera “gužvastičnih” događanja: jedno redovito: okupljanje profesora engleskoga jezika... (travanj)

... i jedno događanje posvemašnje gužve, ali srećom, ne redovito. Naime, Knjižnica je poslužila kao mjesto ceremonije dodjele diploma brojnim polaznicima programa Plesne udruge “Gesta”. Ovo je događanje vjerojatno rekorder po posjećenosti u povijesti Gradske knjižnice Zadar. (lipanj)

Oslikavanje jedra u sklopu radionice Projekta “Marino” pod vodstvom akademske slikarice Manuele Vladić Maštruko. (srpanj)

Ljeto na Dječjem odjelu. Uređivanje panoa uz igraonicu za najmlađe. (srpanj)

Sun is always shining if you are cool enough. Ljeto u Mediateci, 3D projekcija u tijeku. (srpanj)

Ljeto u Mediateci, 3D printer u neprestanom pogonu. (srpanj)

Predstavnici Udruge liječenih ovisnika “Porat” i Terapijske zajednice “Mondo Nuovo” distribuiraju promotivni materijal pred Knjižnicom. (Dan borbe protiv ovisnosti, lipanj)

Latinica i glagoljica. Prizor s jedne u nizu radionica glagoljice, Ogranak Bili brig. (travanj)

Moja knjiga za noćas. Kampanja povodom “Noći knjige”. (travanj)

Mnoštvo na gostovanju Pavla Pavličića. (studeni)

Pripadnici Gorske službe spašavanja i drugi posjetitelji tijekom predstavljanja novih detaljnih zemljovida opće namjene. (ožujak)

Tijekom jednoga “Malog morskog utorka”. (ožujak)

“Mali morski utorak”: sve je zanimljivije ako se gleda pod mikroskopom. (listopad)

Kolege iz Novog mesta počastili su nas predstavljanjem drevne japanske umjetnosti pričanja Kamishibai koju prakticiraju. (lipanj)

Studentice psihologije tijekom radionice o prevenciji nasilja. (veljača)

Maleni glumci spremni za predstavu “Bratac Jaglenac i sestrica Rutvica” u izvođenju Kazališne škole za djecu amaterske družine Dragon Teatar. (svibanj)

Kadar s redovitog druženja s volonterima Knjižnice. (lipanj)

Knjižnica je mjesto na kojem roditelji mogu provoditi vrijeme s djecom u različitim aktivnostima. (ožujak)

Knjižnica je mjesto na kojem roditelji mogu provoditi vrijeme s djecom u različitim aktivnostima. (ožujak)

Knjižnica je mjesto na kojem roditelji mogu provoditi vrijeme s djecom u različitim aktivnostima. (ožujak)

Impressum

Gradska knjižnica Zadar 2016., Godišnje izvješće

Izdavač:

Gradska knjižnica Zadar

Zadar, srpanj 2017.

Za izdavača:

Doroteja Kamber Kontić

Urednik:

Mladen Masar

Lektor:

Tina Mihić

Fotografije i ilustracije:

Arhiva Gradske knjižnice Zadar

Table of Contents

Sadržaj

Uvod

Revizija fonda

Novi web

Zadar čita 2016.

10 godina Bibliobusne službe i Dan Knjižnice

Dan Knjižnice

Festival stripa

Dječji odjel

Projekti i ostale aktivnosti u Knjižnici

Zato što volim Zadar

Guglaj, ali pametno

Crtice

Mjesec hrvatske knjige

Fotografijama o godini 2016.

Impressum